Diari Oficial de la Generalitat Valenciana


Sumari del DOGV 4668, del 13-01-2004 (2004/41)

Acord de 30 de desembre de 2003, del Ple de l'Ajuntament de Sagunt, pel qual s'aprova el conveni de col·laboració amb l'Institut Valencià d'Habitatge, SA, i la suspensió de llicències i PAIS en els àmbits SUNP V i ZR-5 PINAETA.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4668

Data del DOGV
:   13-01-2004

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2004/41


Organisme emissor
:   Ajuntament de Sagunt

Tipus de document
:   Acord

Acord de 30 de desembre de 2003, del Ple de l'Ajuntament de Sagunt, pel qual s'aprova el conveni de col·laboració amb l'Institut Valencià d'Habitatge, SA, i la suspensió de llicències i PAIS en els àmbits SUNP V i ZR-5 PINAETA. [2004/S41]
  
El ple de la corporació municipal, en sessió ordinària, celebrada el dia 30 de desembre de 2003, va adoptar entre altres, l'acord següent:
  
Conveni Ajuntament de Sagunt-Institut Valencià d'Habitatge, SA. Expedient 47/0605 QS.
  
Vistos els termes del conveni proposat en el document que té entrada en este ajuntament en data 31 d'octubre de 2003, registre d'entrada número 16.877, per la present s'informa el següent:
  
1. Les actuacions jurídiques i materials que pretén realitzar l'Institut Valencià d'Habitatge, SA, es troben legitimades per les previsions de l'article 42 de la Llei Reguladora de l'Activitat Urbanística, en els següents termes:
  
«Article 42. Plans i programes d'execució directa a càrrec d'administracions no municipals.
  
1. Les conselleries competents d'habitatge o indústria, per si mateixes o a través de les empreses públiques que depenen d'estes, podran elaborar i promoure programes, plans parcials o de reforma interior, estudis de detall i projectes d'urbanització d'execució autonòmica, per a la promoció de sòl amb destí a dotacions públiques o a actuacions urbanitzadores que fomenten la industrialització o l'habitatge social, o altres fins públics propis de la seua competència. En este cas, la tramitació i aprovació se subjectarà a les regles establides pels plans especials. En execució dels dits programes es tindrà com a administració actuant a la de la Generalitat, qui haurà d'expedir cèdula d'urbanització prèvia per als programes que desenvolupe i atindre's al seu compliment.
  
3. Iniciada la tramitació d'un programa conforme als números anteriors, es requerix la conformitat del conseller competent en urbanisme perquè puguen aprovar-se altres programes alternatius.
  
4. Per a l'execució de les actuacions previstes en este article serà administració actuant la que elabore o promoga el programa si compta amb la potestat expropiatòria; en un altre cas ho serà el municipi.»
  
La Conselleria de Territori i Habitatge, i el seu ens instrumental, l'Institut Valencià d'Habitatge, SA, tindrà la condició d'administració actuant, i els correspondrà la tasca de tramitació i aprovació dels instruments de planejament i de gestió urbanística.
  
En tot cas, la subscripció de conveni per part de l'Ajuntament de Sagunt és tota una declaració d'intencions per part d'este, indicativa de la voluntat que per als esmentats àmbits opere la gestió directa.
  
L'actuació procedimental de l'Ajuntament consistirà en l'emissió del preceptiu informe durant el o els períodes d'informació pública dels citats instruments.
  
2. En eixe sentit, cal indicar que es considera necessari donar una especial transcendència a este informe municipal, pel que fa a la fixació de les condicions d'ordenació així com les condicions objectives d'urbanització, que s'entén que hauran de ser en uns paràmetres de qualitat raonables i idèntics als exigits per este ajuntament en altres actuacions.
  
En eixe sentit, i pel que fa a les obres d'urbanització, l'Ajuntament, finalitzada l'actuació, passarà a ser titular d'estes infraestructures, i li correspon la conservació i manteniment d'estes, la qual cosa determina la necessitat indicada que reunisca uns mínims paràmetres de qualitat i de funcionalitat.
  
En conseqüència, caldrà que en el conveni figure que el caràcter concertat no es referisca únicament a l'ordenació de l'àmbit ZR-5 Pinaeta sinó també a les condicions d'ordenació del SUNP V i a les d'urbanització d'ambdues, i hauran de seguir les indicacions que s'assenyalen en l'informe municipal.
  
3. En la indicació de l'àmbit d'actuació, caldrà tindre en compte:
  
A) Respecte de l'àmbit del SUNP V.
  
La proposta de conveni ha recollit les superfícies indicades en l'article 224 del Pla General d'Ordenació Urbana de Sagunt, si bé cal indicar que una cosa és la superfície d'ordenació, que efectivament és de 124.000 metres quadrats, i una altra cosa és la superfície de l'àrea de repartiment, que necessàriament haurà d'incloure 24.800 metres quadrats més, a situar en el macrosector VII. Tot això en els termes de l'article 224 del Pla General d'Ordenació Urbana, abans citat.
  
En eixe sentit, l'Ajuntament indicarà de forma motivada l'emplaçament concret dels 24.800 metres quadrats en el macrosector VII els propietaris del qual tindran els seus drets d'adjudicació en parcel·les edificables dins del SUNP V.
  
B) Respecte de l'àmbit ZR 5 Pinaeta.
  
En tot cas, caldrà ajustar-se als paràmetres i superfícies a què fan referència els acords de modificació de l'àmbit, recollits en l'expedient municipal 34/01 PL.
  
Extrem que en principi així apareix, atés que la superfície indicada, de 41.603 metres quadrats, coincidix.
  
4. La proposta de conveni exigix com a obligació de l'Ajuntament que procedisca a adoptar acord de suspensió de llicències i PAIS en els àmbits objecte d'este.
  
Qüestió que este ajuntament està capacitat per a realitzar en els termes de l'article 57 de la Llei Reguladora de l'Activitat Urbanística i 152 del RPCV 98, en els següents termes:
  
Assenyala l'article 57 de la Llei 6/1994, el següent:
  
Article 57. Suspensió de llicències i d'acords de programació.
  
1. Regix a la Comunitat Valenciana el contingut dels articles 101 a 103 del Text Refós aprovat pel Reial Decret Legislatiu 1/1992, de 26 de juny, encara que ?segons la seua disposició final- preval l'aplicació de les següents regles específiques:
  
A) Els acords de suspensió de llicències, perquè tinguen efectes, bastarà que siguen publicats en el Diari Oficial de la Generalitat Valenciana.
  
B) La resolució per la qual es convoca el període d'informació pública dels plans tindrà efecte suspensiu de llicències que la llei estatal associa a l'aprovació inicial d'estos, sense que siga necessari ni exigible que l'esmentada resolució assenyale expressament les àrees afectades per la suspensió.
  
C) Els peticionaris de llicències sol·licitades amb anterioritat a la suspensió tindran dret a ser indemnitzats del cost oficial dels projectes i a la devolució dels tributs i càrregues satisfetes a causa de la sol·licitud, sempre que esta fóra conforme amb l'ordenació urbanística vigent en el moment en què va ser efectuada i resultara denegada per incompatibilitat amb el nou planejament. Només en cas d'existència de cèdula de garantia urbanística o orde d'execució procedirà, a més a més, la indemnització dels altres perjuís irrogats pel canvi de planejament.
  
2. La suspensió de llicències implicarà, també, la d'acords aprovatoris de nous programes en la zona afectada. Els programes ja aprovats i encara vigents, abans de la suspensió de les llicències, no es veuran afectats per esta, llevat que, en acordar-la, així es faça constar expressament, sense perjuí de les indemnitzacions que procedisquen.
  
El Reglament de planejament de la Comunitat Valenciana de 1998, establix respecte d'això el següent:
  
Article 152. Suspensió de l'atorgament de llicències.
  
1. Els òrgans administratius competents per a sotmetre a informació pública plans i programes, fins i tot abans de convocar esta, podran acordar la suspensió de l'atorgament de llicències de parcel·lació de terrenys, edificació i demolició per a àrees o usos determinats, a fi de facilitar l'estudi o reforma de l'ordenació urbanística.
  
2. L'acord de l'administració pel qual se sotmet a informació pública un pla o programa determinarà, per si sol, la suspensió de l'atorgament de llicències en aquelles àrees del territori objecte del projecte de planejament exposat al públic les noves determinacions de les quals suposen modificació del règim urbanístic vigent, sense que siga necessari ni exigible que l'esmentada resolució assenyale expressament les àrees afectades per la suspensió.
  
3. La suspensió a què es referix el número 1, s'extingirà, en tot cas, en el termini d'un any. Si s'haguera produït dins d'eixe termini la convocatòria de la informació pública, la suspensió es mantindrà per a les àrees les noves determinacions de planejament de les quals suposen modificació de l'ordenació urbanística i els seus efectes s'extingiran definitivament transcorreguts dos anys des de l'acord de suspensió adoptat per a facilitar l'estudi de planejament o la seua reforma. Si la convocatòria d'informació pública es produïx una vegada transcorregut el termini de l'any, la suspensió derivada d'esta convocatòria d'informació pública tindrà també la duració màxima d'un any.
  
4. Si amb anterioritat a l'acord de convocatòria d'informació pública no s'haguera suspés l'atorgament de llicències conforme al que disposa el número 1 d'este article, la suspensió determinada per la dita convocatòria d'informació pública tindrà una duració màxima de dos anys.
  
5. En qualsevol cas, la suspensió s'extingix amb l'aprovació definitiva del planejament.
  
6. Els peticionaris de llicències sol·licitades amb anterioritat a la suspensió tindran dret a ser indemnitzats del cost dels projectes i a la devolució dels tributs i càrregues satisfetes a causa de la sol·licitud, sempre que esta fóra conforme amb l'ordenació urbanística vigent en el moment en què va ser efectuada i resultara denegada per incompatibilitat amb el nou planejament. Només en els casos previstos en les lleis procedirà, a més a més, la indemnització pels perjuís irrogats per l'alteració de planejament.
  
7. Extingits els efectes de la suspensió en qualsevol dels supòsits previstos, no podran acordar-se noves suspensions en el termini de cinc anys, per idèntica finalitat i sense perjuí del que preveu l'article següent.
  
Article 154. Suspensió d'acords aprovatoris de programes.
  
La suspensió de llicències implicarà, també, la dels acords aprovatoris de nous programes en la zona afectada. Els programes ja aprovats i encara vigents, abans de la suspensió de les llicències, no es veuran afectats per esta, llevat que, en acordar-la, així es faça constar expressament, sense perjuí de les indemnitzacions que procedisquen.
  
Això suposa l'adopció d'un acord municipal de suspensió en els termes indicats, així com a la publicació en el Diari Oficial de la Generalitat Valenciana en el termini de 15 dies des de l'adopció.
  
La seua eficàcia queda subordinada a l'efectiva subscripció del conveni per ambdues parts.
  
Convé precisar en relació amb este aspecte el següent:
  
En data 3 de desembre de 2003 s'ha presentat per una agrupació d'interés urbanístic la documentació d'un PAI corresponent al sector SUNP V, als efectes d'iniciar la informació pública d'este, en els termes de l'article 48.1.a) de la Llei Reguladora de l'Activitat Urbanística.
  
En data 15 de desembre de 2003, s'ha completat esta, presentat documents d'homologació de l'àmbit.
  
En data 17 de desembre del 2003, s'ha presentat anunci en diari de tiratge provincial.
  
Els promotors del PAI són coneixedors de la voluntat de l'Ajuntament de subscriure un conveni entre l'Ajuntament de Sagunt i l'Institut Valencià d'Habitatge, SA.
  
Està pendent de la publicació en el Diari Oficial de la Generalitat Valenciana, als efectes que l'AIU inicie formalment la informació pública.
  
En eixe sentit s'assenyala que és objecte d'un altre expedient, el 51/03 PL, el PAI que es pretén tramitar.
  
Atés que l'eficàcia de l'acord de suspensió se supedita a la seua publicació en el Diari Oficial de la Generalitat Valenciana, serà necessari esperar a la mateixa per a concretar els efectes de la suspensió sobre l'esmentada sol·licitud i, en concret, si formalment i de forma correcta s'ha presentat la documentació que permeta entendre quina és prèvia, si l'obertura de la informació pública del PAI o l'acord de suspensió.
  
Si la del PAI és prèvia, en eixe cas es procedirà en els termes de l'article 57.1.c) de la Llei Reguladora de l'Activitat Urbanística.
  
Si al contrari, la del PAI és posterior, en eixe cas es procedirà la inadmissió, per veure's afectat per un acord de suspensió dels PAIS en eixe àmbit.
  
Extrem que, com s'ha indicat, es conclourà de la instrucció de l'expedient 51/03 PL, i que no és este el moment d'avaluar.
  
5. Respecte de les obligacions a assumir per l'Institut Valencià d'Habitatge, SA.
  
A proposta del regidor delegat, es realitzen les següents precisions.
  
La retribució que perceba l'Institut Valencià d'Habitatge, SA, en terrenys, com a pagament de l'obra urbanitzadora, haurà de ser destinada a la construcció d'habitatges protegits, per mitjà de la venda d'estos a tercers, en les condicions indicades en el conveni.
  
Els terrenys que corresponguen a la cessió d'aprofitament a favor de l'administració actuant, es podran destinar a la construcció d'habitatges protegits, a construir directament per l'Institut Valencià d'Habitatge, SA, o per mitjà de la venda a tercers, en les mateixes condicions que en el cas anterior.
  
La fixació d'un grau de cobertura major, augmentant el ventall dels destinataris de l'habitatge, exigirà el previ consens exprés entre Ajuntament i l'Institut Valencià d'Habitatge, SA.
  
6. Competència per a la seua adopció.
  
Vistos l'objecte d'este, i en concret, la circumstància que suposa el compromís d'adopció d'un acord de suspensió de llicències, s'entén que és una competència que correspon al Ple.
  
7. A la vista d'allò exposat es conclou:
  
1. Que els termes del conveni proposat són legals.
  
2. Que en tot cas és necessari que s'afigen els següents condicionants:
  
A) La necessitat de consensuar per part d'ambdues administracions les solucions d'ordenació i urbanització dels àmbits, extrem que este ajuntament indicarà per mitjà de l'oportú informe.
  
B) Els àmbits a tindre en compte com a àrees de repartiment, en tot cas seran els identificats en la part expositiva número 3 del present acord.
  
C) La retribució que perceba l'Institut Valencià d'Habitatge, SA en terrenys, com a pagament de l'obra urbanitzadora, haurà de ser destinada a la construcció d'habitatges protegits, mitjançant la venda d'estos a tercers, en les condicions indicades en el conveni.
  
Els terrenys que corresponguen a la cessió d'aprofitament a favor de l'administració actuant, es podran destinar a la construcció d'habitatges protegits, a construir directament per l'Institut Valencià d'Habitatge, SA, o per mitjà de la venda a tercers, en les mateixes condicions que en el cas anterior.
  
La fixació d'un grau de cobertura major, que augmenta el ventall dels destinataris de l'habitatge, exigirà el previ consens exprés entre Ajuntament i Institut Valencià d'Habitatge, SA.
  
En conseqüència i de conformitat amb l'informe de la secció d'urbanisme, el Ple de la corporació acorda:
  
Primer. L'aprovació del conveni de col·laboració amb l'Institut Valencià d'Habitatge, SA, en els termes indicats en el document presentat davant d'este ajuntament en data 31 d'octubre de 2003, registre d'entrada nombre 16.877, amb els condicionants indicats en la part expositiva, punt 7.
  
Segon. Habilitar l'alcaldessa per a la subscripció de l'esmentat conveni.
  
Tercer. Acordar la suspensió de llicències i PAIS en els àmbits SUNP V i ZR-5 Pinaeta.
  
Este acord de suspensió haurà de ser remés per a la seua publicació en el Diari Oficial de la Generalitat Valenciana en el termini de 15 dies des de l'adopció del present acord, i se subordinarà a l'efectiva firma d'este per ambdues parts.
  
Este acte, de conformitat amb el que establix l'article 109 de la Llei 30/1992, de 26 de novembre, posa fi a la via administrativa.
  
Contra este es podrà interposar, amb caràcter potestatiu, recurs de reposició o impugnar-lo directament davant de la jurisdicció contenciós administrativa.
  
En el cas que opte per la interposició del recurs de reposició, ho farà davant de l'òrgan municipal que va dictar l'acte i en el termini d'un mes a comptar des de l'endemà a aquell en què tinga lloc la publicació d'este, i s'haurà de tindre en compte que la seua interposició impedirà, fins a la seua resolució expressa o desestimació presumpta, la utilització de la via contenciosa administrativa.
  
El recurs haurà de resoldre's i notificar-se en el termini d'un mes, i s'entendrà desestimat, i quedarà expedita la via contenciosa administrativa en cas contrari.
  
En el cas que decidisca interposar recurs contenciós administratiu directament, el farà, de conformitat amb el que disposen els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciós Administrativa, davant de la Sala Contenciosa Administrativa corresponent del Tribunal Superior de Justícia de la Comunitat Valenciana, amb seu en el Palau de Justícia de la ciutat de València, en el termini de dos mesos comptadors des del següent a aquell en què tinga lloc la publicació del present acord.
  
Tot això sense perjuí que puga exercitar qualsevol altra acció o recurs que estime convenient en defensa dels seus drets.
  
La qual cosa es trasllada als efectes oportuns i a reserva del que resulte de l'aprovació de l'acta corresponent.